യുവാവിനെ തട്ടിക്കൊണ്ടു പോയ സംഭവം: ഏഴുപേര് അറസ്റ്റില് അമ്ബലപ്പുഴ: പഴക്കട നടത്തുന്ന യുവാവിനെ കാറിലെത്തി തട്ടിക്കൊണ്ടു പോയ കേസില് ഏഴുപേര് അറസ്റ്റില്. തിരുവനന്തപുരം ചിറയിന്കീഴ് സ്വദേശികളായ ആദം ഷാ, മുഹമ്മദ് ഹാരിസ്, ഹര്സല് ,അല് ഖൈ്യസ്, മുഹമ്മദ്, മുഹമ്മദ് ഷാന്, നഹാസ് എന്നിവരെയാണ് അമ്ബലപ്പുഴ ഡിവൈ.എസ്.പി: എം.കെ ബിനുകുമാറിന്റെ നേതൃത്വത്തിലുള്ള പോലീസ് അറസ്റ്റ് ചെയ്തത്. അമ്ബലപ്പുഴ നവരാക്കല് ക്ഷേത്രത്തിന് സമീപം ഫ്രൂട്സ് കട നടത്തി വന്നിരുന്ന മാള സ്വദേശി സഫറു 47 നെ ഞായറാഴ്ച പുലര്ച്ചെ അഞ്ചിന് ഇന്നോവയിലെത്തിയ സംഘം കടയില്നിന്ന് ബലമായി പിടിച്ച് വാഹനത്തില് കയറ്റിക്കൊണ്ടു പോകുകയായിരുന്നു. സംഭവത്തേത്തുടര്ന്ന് അമ്ബലപ്പുഴ സി.ഐ ദ്വിജേഷിന്റെ നേതൃത്വത്തിലുള്ള സംഘം അന്വേഷണം ആരംഭിച്ചു. വാഹനത്തിന്റെ നമ്ബര് തിരിച്ചറിഞ്ഞതോടെ വാഹനം തിരുവനന്തപുരം ഭാഗത്തേക്കാണ് കടന്നതെന്ന് കണ്ടെത്തി. തുടര്ന്നു നടത്തിയ അന്വേഷണത്തില് നാല് പ്രതികളെ ശക്തികുളങ്ങര ഭാഗത്തുവെച്ച് ഇന്നലെ വൈകിട്ട് നാലോടെ പിടികൂടുകയായിരുന്നു. ഇവരെ ചോദ്യം ചെയ്തതില് നിന്നും മറ്റ് മൂന്നു പ്രതികളെ ചിറയിന് കീഴില് നിന്നും അറസ്റ്റ് ചെയ്തു. വിദേശത്ത് ജോലി വാഗ്ദാനം ചെയ്തു സഫറുദീന് പ്രതികളുടെ കൈയില് നിന്ന് 1.2 ലക്ഷം രൂപ എട്ടു മാസം മുന്പ് വാങ്ങിയിരുന്നു. ഈ പണം തിരികെ കൊടുത്തിരുന്നില്ല. ഈ പണം ഈടാക്കാനായി സഫറുദീന് ഉപയോഗിച്ചിരുന്ന കാര് പിടിച്ചെടുത്ത് പണയം വെക്കാനും ആളെ തട്ടിക്കൊണ്ടു പോയി ഭീഷണിപ്പെടുത്തി മോചന ദ്രവ്യം വാങ്ങുവാനുമായിരുന്നു പ്രതികളുടെ പദ്ധതിയെന്ന് പോലീസ് പറഞ്ഞു. കോടതിയില് ഹാജരാക്കിയ പ്രതികളെ റിമാന്ഡ് ചെയ്തു.